b"\n_START_ARTICLE_\n\xc3\x98stre Mebon\n_START_PARAGRAPH_\n\xc3\x98stre Mebon (khmer: \xe1\x9e\x94\xe1\x9f\x92\xe1\x9e\x9a\xe1\x9e\xb6\xe1\x9e\x9f\xe1\x9e\xb6\xe1\x9e\x91\xe1\x9e\x98\xe1\x9f\x81\xe1\x9e\x94\xe1\x9e\xbb\xe1\x9e\x8e\xe1\x9f\x92\xe1\x9e\x99\xe1\x9e\x81\xe1\x9e\xb6\xe1\x9e\x84\xe1\x9e\x80\xe1\x9e\xbe\xe1\x9e\x8f) er et tempel i Angkor i Kambodsja. Det ble bygget under kong Rajendravarman, og st\xc3\xa5r p\xc3\xa5 det som en gang var en kunstig \xc3\xb8y i midten av det n\xc3\xa5 t\xc3\xb8rre \xc3\x98stre Baray-reservoaret. _NEWLINE_\xc3\x98stre Mebon var dedikert til den hinduistiske guden Shiva og til \xc3\xa6re for kongens foreldre. Beliggenheten reflekterer de kambodsjanske arkitektenes vekt p\xc3\xa5 orientering og himmelretninger. Tempelet ble bygd p\xc3\xa5 en nord-s\xc3\xb8r akse med Rajendravarman's statstempel, Pre Rup, som ligger ca. 1200 meter mot s\xc3\xb8r like utenfor barayen. \xc3\x98stre Mebon ligger ogs\xc3\xa5 p\xc3\xa5 en \xc3\xb8st-vestakse med palasstempelet Phimeanakas, et annet byggverk reist i Rajendravarmans regjeringstid, som ligger ca. 6800 meter lenger vest. _NEWLINE_\xc3\x98stre Mebon ble bygget i den samme stil som Pre Rup, og ble innviet i 953. Det er bygget i et utvalg av solide kambodsjanske byggematerialer: sandstein, murstein og lateritt. Tempelet har tre niv\xc3\xa5er, \xc3\xb8verst er et sentralt t\xc3\xa5rn p\xc3\xa5 en kvadratisk plattform, omkranset av fire mindre t\xc3\xa5rn p\xc3\xa5 plattformens hj\xc3\xb8rner. T\xc3\xa5rnene er av murstein; hullene som tidligere forankret stukaturen er synlig.  _NEWLINE_Skulpturene p\xc3\xa5 \xc3\x98stre Mebon er variert og eksepsjonelle, blant annet to meter h\xc3\xb8ye frittst\xc3\xa5ende steinelefanter p\xc3\xa5 hj\xc3\xb8rnene p\xc3\xa5 f\xc3\xb8rste og andre niv\xc3\xa5. Religi\xc3\xb8se bilder omfatter guden Indra \xc3\xb8verst hans trehodede elefant Airavata, og Shiva p\xc3\xa5 den hellige oksen Nandi. _NEWLINE_N\xc3\xa5r man ser ut fra det \xc3\xb8verste niv\xc3\xa5et i dag m\xc3\xa5 man ta fantasien i bruk for \xc3\xa5 forestille seg de enorme vannmassene som tidligere omkranset tempelet. Fire landgangsplattformer i bunnen gir en p\xc3\xa5minnelse om at templet en gang kun var tilgjengelig med b\xc3\xa5t."